Sisältö

Johdanto

Yleiskatsaus vuonna 2017 tuetuista keskeisistä humanitaarisen avun operaatioista

Lisätietoa ja lähteitä

Johdanto

Tässä kertomuksessa esitellään Euroopan komission täytäntöönpanemat unionin keskeiset toimet ja politiikkojen tulokset humanitaarisen avun alalla vuonna 2017. Kertomus on laadittu humanitaarisesta avusta 20 päivänä kesäkuuta 1996 annetun neuvoston asetuksen (EY) N:o 1257/96 19 artiklan mukaisesti. Kyseisessä artiklassa edellytetään, että komissio toimittaa vuosittain Euroopan parlamentille ja neuvostolle vuosikertomuksen, johon on liitetty tiivistelmä edellisen vuoden aikana rahoitetuista toimista.

Yleiskatsaus vuonna 2017 tuetuista keskeisistä humanitaarisen avun operaatioista

Vuosi 2017 oli haasteellinen humanitaariseen apuun liittyvässä komission toiminnassa. Humanitaariset tarpeet kasvoivat edelleen varsinkin Euroopan lähialueilla. Niiden taustalla olivat pitkittyneet konfliktit, jotka eivät näytä laantumisen merkkejä, sekä ilmastonmuutoksen vaikutukset ja väestönkasvu.

Vakavimmissa laajamittaisissa kriiseissä on ilmennyt vain vähän tai ei ollenkaan lientymistä. Hädässä olevista ihmisistä 27 prosenttia oli keskittynyt kolmelle kriisialueelle eli Jemeniin, Syyriaan ja Irakiin. Syyrian konflikti on johtanut aikamme pahimpaan humanitaariseen kriisiin. Sen seurauksena on kuollut satoja tuhansia ihmisiä, yli 11 miljoonaa ihmistä on joutunut siirtymään kotiseudultaan ja avun tarpeessa on lähes 19 miljoonaa syyrialaista.

Komissio myönsi yli 1,548 miljardia euroa EU:n rahoitusta 94 maahan. Merkittävä osuus rahoituksesta kohdistettiin konfliktista kärsivän väestön tukemiseen Syyriassa sekä pakolaisten tukemiseen sen naapurimaissa ja -alueilla. Muuallakin maailmassa EU on edelleen suurin avunantaja, ja Afrikka saa edelleen merkittävän osan rahoituksesta.

Avunantoa koskevien yleisten tavoitteidensa mukaisesti komissio keskittyi edelleen edistämään periaatteellista humanitaarista apua ja kansainvälisen humanitaarisen oikeuden kunnioittamista. Humanitaarista apua koskevan eurooppalaisen konsensuksen julistamisesta on kulunut 10 vuotta. Konsensuksen ajankohtaisuus vahvistettiin Euroopan parlamentissa pidetyssä tapahtumassa, johon osallistui komission jäsen Christos Stylianides. Kesäkuussa 2017 komissio otti johtovastuun sukupuoliperusteiselta väkivallalta suojelemista hätätilanteissa koskevasta toimintakehotusta (”Call to Action” on protection from gender-based violence in emergencies), ja se tulee edelleen olemaan yksi komission tärkeimmistä prioriteeteista.

Avunantajien ja operatiivisten virastojen välillä Maailman humanitaarisessa huippukokouksessa vuonna 2016 tehdyn Grand Bargain -sopimuksen mukaisesti komissio on myös jatkanut työtä mahdollisimman hyvän kustannustehokkuuden saavuttamiseksi humanitaarisen avun rahoituksessa. Lisäksi komissio on toteuttanut toimia parantaakseen selviytymiskykyä vastauksena kriisitilanteisiin ja epävakaisiin oloihin, joista on tullut ”normaalitila” monissa osissa maailmaa. Se on edistynyt huomattavasti humanitaarisen avun ja kehitysyhteistyön jatkumon toteuttamisessa.

Innovoinnin ja digitalisaation tukemisesta on lisäksi tullut keskeinen osa komission tukitoimintaa humanitaarisen avun vaikutusten maksimoimiseksi. Tässä yhteydessä komissio käynnisti marraskuussa 2017 Euroopan innovaationeuvoston Horisontti-palkintohaasteen, joka koskee kohtuuhintaista huipputeknologiaa humanitaarisen avun tarpeisiin ja jolla pyritään hyödyntämään tutkimustoiminnan ja innovoinnin koko potentiaali kriisi- ja hätätilanteiden ratkaisemiseksi.

Hätätilanteissa järjestettävä koulutus on saanut entistä vahvemman aseman komission lippulaivapolitiikkana. Vuonna 2017 komissio suuntasi siihen 6 prosenttia EU:n humanitaarisen avun määrärahoista.

Komissio on sitoutunut mahdollisuuksien mukaan tukemaan käteisen rahan käyttöä tukimuotona . Sitoumuksen mukaisesti komissio on edistänyt käteisen rahan käyttöä humanitaarisen avun ohjelmissaan kaikkialla maailmassa ja jatkanut Turkin pakolaisille suunnatun innovatiivisen ohjelman, hätätilanteiden sosiaalisen turvaverkon (ESSN), käyttöönottoa. EU on nyt ylittänyt alkuperäisen tavoitteensa, joka oli miljoonan kaikkein heikoimmassa asemassa olevan pakolaisen tukeminen Turkissa säännöllisillä käteisavustuksilla. Syyskuuhun 2018 mennessä ESSN:stä oli annettu tukea noin 1,4 miljoonalle pakolaiselle.